钦定古今图书集成/明伦汇编/闺媛典/第121卷 > 袁天祐妻焦氏〈周氏附〉
## 钦定古今图书集成/明伦汇编/闺媛典/第121卷 > 袁天祐妻焦氏〈周氏附〉

按《元史列女传》：“焦氏，泾阳袁天祐妻也。天祐祖父始
皆从军役，祖母杨氏、母焦氏并家居守志。至元二十
三年，天祐复从征，死甘州。焦氏年少，宗族欲改嫁之，
焦氏哭且言曰：‘袁氏不幸三世早寡，自祖姑以来皆
守节义，岂可至吾而遂废乎？吾生为袁氏妇，死则葬
袁氏土尔，终不能改容事他人’。”众不敢复言。周氏，泽
州人，嫁为安西张兴祖妻。年二十四，兴祖殁，舅姑欲
使再适，周氏弗从，曰：“妾家祖、父皆早世，妾祖母、妾母
并以贞操闻，妾或中道易节，是忘故夫而辱先人也。
夫忘故夫不义，辱先人不孝。不孝不义，妾不为也。”遂
居嫠三十年，奉舅姑，生事死葬无违礼。其父与外祖
皆无后，葬祭之礼，亦周氏主之。有司以闻，并赐旌异。